b'\n_START_ARTICLE_\nResidencia de Se\xc3\xb1oritas\n_START_SECTION_\nHist\xc3\xb2ria\n_START_PARAGRAPH_\nLa Residencia de Se\xc3\xb1oritas va obrir les seves portes a l\'octubre de 1915 amb 30 alumnes matriculades en el seu primer any. El seu limitat pressupost inicial va sortir de part dels diners pressupostats per als viatges dels nombrosos pensionats o becaris de la Junta d\'Ampliaci\xc3\xb3 d\'Estudis i Investigacions Cient\xc3\xadfiques (JAE), als quals la Primera Guerra Mundial havia impedit la sortida a Europa. Es va instal\xc2\xb7lar en un dels hotelets arrendats per la Instituci\xc3\xb3 a l\'International Institute for Girls in Spain i situats al carrer Fortuny de Madrid, que havia deixat vacant el trasllat de la Resid\xc3\xa8ncia d\'Estudiants al nou complex en construcci\xc3\xb3 a la zona de Los Altos del Hip\xc3\xb3dromo. La progressiva aflu\xc3\xa8ncia de noves alumnes va fer necess\xc3\xa0ria la seva divisi\xc3\xb3 en grups i la seva instal\xc2\xb7laci\xc3\xb3 en edificis llogats per la JAE en l\'entorn dels carrers Fortuny, Rafael Calvo i Miquel \xc3\x80ngel, al costat del Passeig de la Castellana de Madrid._NEWLINE_En el seu \xc3\xbaltim per\xc3\xadode -entre 1933 i 1936- es van concentrar tots els grups dispersos ocupant el pavell\xc3\xb3 interior constru\xc3\xaft en un angle del jard\xc3\xad de la finca de Fortuny (que des de finals del segle XX alberga la Fundaci\xc3\xb3 Jos\xc3\xa9 Ortega y Gasset), segons el disseny dels arquitectes Carlos Arniches Molt\xc3\xb3 i Mart\xc3\xadn Dom\xc3\xadnguez Esteve._NEWLINE_En molts aspectes va seguir el model de la Residencia d\'Estudiantes per a homes. El seu objectiu principal era el foment de l\'educaci\xc3\xb3 universit\xc3\xa0ria per a les dones. Entre les seves instal\xc2\xb7lacions disposava d\'allotjament per a les estudiants, laboratoris per a realitzar pr\xc3\xa0ctiques (perqu\xc3\xa8 de les escasses dones que accedien a l\'ensenyament superior moltes cursaven estudis de Farm\xc3\xa0cia) i biblioteca, on es van comen\xc3\xa7ar a impartir les primeres classes de biblioteconom\xc3\xada.\n_START_SECTION_\nAlumnes, professores i col\xc2\xb7laboradores\n_START_PARAGRAPH_\nDel seu alumnat van sortir pedagogues com Juana Moreno, Maria Comas Camps, Carmen Castilla, Margarita de Mayo Izarra, Carmen Isern ... cient\xc3\xadfiques com Mar\xc3\xada Garc\xc3\xada Escalera o Cecilia Garc\xc3\xada de Cosa, Concha Criado M\xc3\xa1\xc3\xb1ez primera metgessa amb pla\xc3\xa7a de titular a un municipi espanyol, figures pol\xc3\xadtiques com Vict\xc3\xb2ria Kent (una de les pioneres, entre les trenta que van inaugurar el projecte), o especialistes en Dret com Matilde Huici._NEWLINE_Pr\xc3\xa0cticament la totalitat de les dones que van participar i van influir en la societat espanyola del primer ter\xc3\xa7 del segle XX van tenir relaci\xc3\xb3 amb la Residencia de Se\xc3\xb1oritas. A m\xc3\xa9s de les assenyalades anteriorment cal destacar Delhy Tejero i Josefina Carabias, que van ser algunes de les seves residents m\xc3\xa9s destacades._NEWLINE_En van ser professores Maria Goyri, Mar\xc3\xada Zambrano, Victorina Dur\xc3\xa1n i Maruja Mallo. Van participar en les seves activitats Zenobia Camprub\xc3\xad, Gabriela Mistral, Victoria Ocampo, Mar\xc3\xada de la O Lej\xc3\xa1rraga, Clara Campoamor o Concha M\xc3\xa9ndez._NEWLINE_Va tenir visitants d\'excepci\xc3\xb3, com la cient\xc3\xadfica i premi Nobel Marie Curie. Cal anotar tamb\xc3\xa9 que els espais, f\xc3\xadsics i de pensament, creats i coordinats per la Resid\xc3\xa8ncia van servir de bressol a la creaci\xc3\xb3 de l\'Associaci\xc3\xb3 de Dones Espanyoles Universit\xc3\xa0ries i del Lyceum Club, del qual Mar\xc3\xada de Maeztu seria presidenta.\n_START_SECTION_\nLyceum Club Femen\xc3\xad i Associaci\xc3\xb3 Universit\xc3\xa0ria Femenina\n_START_PARAGRAPH_\nEn els salons de la Residencia de Se\xc3\xb1oritas van n\xc3\xa9ixer el Lyceum Club Femen\xc3\xad i l\'Associaci\xc3\xb3 Universit\xc3\xa0ria Femenina.\n_START_SECTION_\nL\'amic americ\xc3\xa0\n_START_PARAGRAPH_\nLa Residencia de Se\xc3\xb1oritas va mantenir una estreta relaci\xc3\xb3 amb l\'Institut Internacional, organisme nord-americ\xc3\xa0 que va contribuir al seu desenvolupament mitjan\xc3\xa7ant la col\xc2\xb7laboraci\xc3\xb3 tant material com humana. En aquest aspecte es documenta que el Comit\xc3\xa8 de Boston va realitzar nombroses aportacions econ\xc3\xb2miques que permetien costejar salaris, millorar les instal\xc2\xb7lacions, etc. Dins d\'aquests programes d\'intercanvi amb estudiants i professores estrangeres, la Residencia de Se\xc3\xb1oritas va cobrir el seu allotjament.\n_START_SECTION_\nDesenlla\xc3\xa7\n_START_PARAGRAPH_\nA causa de l\'aturada per vacances, la Residencia de Se\xc3\xb1oritas es trobava pr\xc3\xa0cticament buida quan va esclatar la Guerra Civil el 1936. Les seves instal\xc2\xb7lacions es van emprar llavors com a hospital, infermeria i orfenat. Una delegaci\xc3\xb3 es va instal\xc2\xb7lar a Val\xc3\xa8ncia. Maria de Maeztu va presentar la seva dimissi\xc3\xb3 i va partir cap a l\'exili.\n_START_SECTION_\nDesaparici\xc3\xb3 i recuperaci\xc3\xb3\n_START_PARAGRAPH_\nDespr\xc3\xa9s de la minuciosa depuraci\xc3\xb3 de funcionaris i professionals de l\'educaci\xc3\xb3 fidels a la Rep\xc3\xbablica, la Residencia va iniciar de nou la seva activitat el 15 de febrer de 1940 sota la direcci\xc3\xb3 de Matilde Marquina Garc\xc3\xada, membre destacat de la Secci\xc3\xb3n Femenina de la Falange Espa\xc3\xb1ola de les JONS. De manera oficial se li va donar el nou nom de Colegio Mayor Santa Teresa de Jes\xc3\xbas, i sense cap relaci\xc3\xb3 amb els principis institucionals. Marquina va incorporar en el seu equip Eul\xc3\xa0lia Lapresta, antiga secret\xc3\xa0ria i m\xc3\xa0 dreta de Maria de Maeztu, i Enriqueta Mart\xc3\xadn, com a encarregada de la biblioteca. Tamb\xc3\xa9 va crear un nou c\xc3\xa0rrec, el d\'assessor religi\xc3\xb3s, exercit pel sacerdot F\xc3\xa9lix Garc\xc3\xada Vielba._NEWLINE_A mitjans dels anys vuitanta, aquest Col\xc2\xb7legi Major va ser traslladat a la Ciutat Universit\xc3\xa0ria de Madrid i en els locals del carrer Fortuny, darrere de la Resid\xc3\xa8ncia de Senyoretes, es va instal\xc2\xb7lar la primitiva Fundaci\xc3\xb3 Ortega y Gasset, despr\xc3\xa9s Institut Universitari de la Fundaci\xc3\xb3 Ortega-Mara\xc3\xb1\xc3\xb3n._NEWLINE_Gr\xc3\xa0cies, en el seu dia, al zel del professor Vicente Cacho Viu, el suport de Soledad Ortega i la col\xc2\xb7laboraci\xc3\xb3 posterior de les professores Capel Mart\xc3\xadnez i Alicia Moreno, s\'ha conservat l\'arxiu complet de la Residencia de Se\xc3\xb1oritas ("abandonat en una cantonada del jard\xc3\xad per ser despatxat com a material inservible").\n_START_SECTION_\nProjecci\xc3\xb3 internacional\n_START_PARAGRAPH_\nA partir de l\'Arxiu de la Residencia i la seva valuosa correspond\xc3\xa8ncia s\'han pogut documentar de manera minuciosa i fidel les relacions d\'aquesta instituci\xc3\xb3 amb altres de perfil molt divers; des de diferents associacions feministes estrangeres (especialment la International Federation of University Women, que va celebrar un Congr\xc3\xa9s a Madrid el 1928 i les participants van ser acollides a les instal\xc2\xb7lacions de la Residencia), fins a organismes paral\xc2\xb7lels, com el \xc2\xabNational Council for the Unmarried Mother and Child\xc2\xbb, la \xc2\xabBritish Federation\xc2\xbb, la Lliga de les Nacions sobre Drets de la Dona, la \xc2\xabInternational Woman Suffrage Alliance\xc2\xbb o la \xc2\xabLigue Internationale des femmes pour la Paix et la Libert\xc3\xa9\xc2\xbb, entre altres._NEWLINE_Aix\xc3\xad mateix, a trav\xc3\xa9s de la correspond\xc3\xa8ncia que va mantenir Mar\xc3\xada de Maeztu amb les seves alumnes, les fam\xc3\xadlies de les alumnes o les cartes de recomanaci\xc3\xb3 de tercers, s\'ha pogut recuperar bona part del valor de la seva mem\xc3\xb2ria epistolar, com subscriuen -de pr\xc3\xb2pia m\xc3\xa0- les cartes de Maria Zambrano, Mar\xc3\xada Goyri, Concha Espina, Vict\xc3\xb2ria Kent, Clara Campoamor, Luis Jim\xc3\xa9nez de As\xc3\xbaa, Gregorio Mara\xc3\xb1\xc3\xb3n, Zenobia Camprubi, Rafael Alberti o personatges de la Generaci\xc3\xb3 del 98 com Azor\xc3\xadn, P\xc3\xado Baroja, Unamuno o Ram\xc3\xb3n Mar\xc3\xada del Valle Incl\xc3\xa1n.'